Voorsaat van dinosouriër in Tanzanië gekry | Netwerk24
Deur Elsabé Brits 15 April 2017 09:31
'n Kunstenaarsvoorstelling van 'n voorsaat tot die dinosouriërs wat 245 miljoen jaar gelede in Tanzanië geleef het. Dit het 'n lang nek en stert gehad en was tussen 2 m en 3 m lank. Foto: Gabriel Lio
'n Fossiel wat in Tanzanië ontdek is, het bewys die vroeë voorsate van dinosouriërs was groter as wat gedink is en het op vier bene geloop eerder as twee.
Dié werk op die reptiel (Teleocrater rhadinus) het onlangs in die vakjoernaal Nature verskyn.
Die eerste fossiele daarvan is in 1933 gevind, maar omdat belangrike bene van die skelet vermis was, kon 'n verband nie gevind word om te bepaal of dit nader aan die krokodildeel van die stamboom of aan dinosouriërs is nie.
Navorsers besig met die opgrawings van 'n voorsaat-dinosouriër, wat in Tanzanië gevind is. Dit is een van die ouer takke van dinosouriërs. Foto: Roger Smith
'n Internasionale span navorsers het na die suide van Tanzanië teruggekeer danksy geld van die Amerikaanse Nasionale Wetenskapstigting en nog fossiele is gevind.
Hulle het toe vasgestel T. rhadinus het in die fossielrekord verskyn kort nadat 'n groot groep reptiele van die voëltak geskei het.
Dié tak het tot die dinosouriërs gelei. 'n Ander tak het weer afgeskei om die krokodiltak te vorm.
Die spesie is dus lede van die vroegste tak van die voëltak (die archosaurs).
Die bou was lenig en hy het op vier bene geloop, eerder op twee soos daar aanvanklik vermoed is. Dit was tussen 2 m en 3 m lank, het vleis geëet en het 'n lank nek en stert gehad.